13 dood, 9 beseer in gru-botsingDie toneel op die N12 tussen Fochville en Westonaria in Gauteng. (Foto: ER24) Dertien mense is dood en nege ander beseer tydens ŉ botsing Sondagaand op die N12 tussen Fochville en Westonaria in Gauteng. Volgens Russel Meiring, woordvoerder van ER24, is paramedici en ander mediese dienste kort ná 20:00 na die toneel ontbied waar ŉ bakkie en ŉ motor gebots het. Meiring het gesê dat talle liggame met paramedici se aankoms verspreid oor die toneel gelê het. Van die slagoffers was in die wrakke vasgekeer. By nadere ondersoek het paramedici gevind dat vyf passasiers wat in die motor was en agt passasiers, insluitende kinders, wat in die bakkie was ernstige beserings opgedoen en geen tekens van lewe getoon het nie. Hulle is op die toneel dood verklaar. Drie pasiënte, waaronder een kind, is per helikopter na ŉ hospitaal geneem. (Foto: ER24) Nege ander beseerdes is op die toneel behandel. Ses van dié beseerdes, wat ook kinders insluit, was in ’n kritieke toestand terwyl drie ander matige beserings opgedoen het. Volgens Meiring het paramedici die beseerdes op die toneel behandel waarna drie pasiënte, waaronder een kind, per helikopter na ŉ hospitaal geneem is. Meiring het gesê die ander beseerdes is per ambulans na hospitale gehaas. Die besonderhede van hierdie voorval is nog nie bekend nie, maar plaaslike owerhede was op die toneel om verdere ondersoek in te stel.